የረሃብ ዜና እንዳይሰማ የግብርና ሥራው ከፍተኛ ትኩረት ሊሰጠው እንደሚገባ ጠቅላይ ሚኒስትሩ አሳሰቡ
– የኢትየጵያ መጻኢ ዕድል አይቀሬ የብልጽግና ማማ ላይ መውጣት መሆኑንም ገልጸዋልአዲስ አበባ፡- የረሃብ ዜና እንዳይሰማ የዘንድሮው የግብርና ሥራ ከፍተኛ ትኩረት ሊሰጠው እንደሚገባ ጠቅላይ ሚኒስትር ዶክተር አብይ አህመድ አሳሰቡ። የኢትየጵያ መጻኢ ዕድል አይቀሬ የብልጽግና ማማ ላይ መውጣት መሆኑንም ገልጸዋል።የመስኖ ውሃ መሳቢያ ፓምፖችና የ23 ከተሞች አካል የሆነው የከተማ ሳኒቴሽን ፕሮግራም የአቅም ግንባታ ድጋፍ የሚሰጡ ተሽከርካሪዎች ትላንት ለክልሎች ተከፋፍለዋል። በመድረኩ ጠቅላይ ሚኒስትር ዶክተር አብይ አህመድ፤ የረሃብ ዜና እንዳይሰማ በዘንድሮው የግብርና ሥራው ከፍተኛ ትኩረት ሊሰጠው እንደሚገባና እያንዳንዱ አርሶ አደር በሚያገኘው የውሃ አማራጭ በመጠቀም ምርትና ምርታማነትን ማሳደግ እንዳለበት አሳስበዋል። ጠቅላይ ሚኒስትሩ እንዳሉት፤
በሁሉም ክልል ያለውን
ከፍተኛ የሆነ ያልታረሰ
መሬት፣ ውሃና ጉልበት
በማናቀናጀት ረሃብ ሳይመጣ
ክረምቱን ትኩረት ሰጥቶ
መሥራት ይገባል። የኩታ
ገጠም እርሻ ከሚፈልጋቸው
የቴክኖሎጂ ግብዓቶች አንዱ
ፓምፕ ሲሆን፤ ፓምፕና
ዘመናዊ መስኖ ካለ
የማምረቻ መሳሪያ በማብዛት
በተናጠል የሚደረገውን የእርሻ
ሥራ በቅንጅት ማስኬድ
ያስችላል። ይህም ዘመናዊ
የምርት ሥርዓትን ለማረጋገጥ
እገዛ ያደርጋል። በመሆኑም
አርሶ አደሩን በማስተማር
በፌዴራል መንግሥት የተደረገውን
የፓምፕ ድጋፍ በሥርዓት
አከፋፍሎ ምርትን በማሳደግ
በሚቀጥለው  ዓመት አጠቃላይ እድገት ውስጥ የግብርና ዕድገት ከፍ እንዲል መሥራት ይጠበቃል። ለውሃ ያለን ግምት በብልጽግና ጎዳና ውስጥ አይተኬ ሚና ያለው ነው ያሉት ጠቅላይ ሚኒስትሩ፤ ለመሥራት የታሰቡትን ሥራዎች መከወኛ የሚሆኑ አጋዥ ማሽኖች ለክልሎች የሚከፋፈሉ ቢሆንም ዋና እሳቤው ውሃ የሁሉም ልማት መነሻ መሆኑን መገንዘብ እንደሚገባ ገልጸዋል። ውሃን ማመንጨት፣ መጠበቅና መጠቀም የማይችል አገር አሁን ካለው ሁኔታ በላይ ከ15 እና 20 ዓመታት በኋላ የዓለም የዲፕሎማሲና የግጭት መነሻ የሚሆነው ውሃ መሆኑን ጠቁመው፤ መንግሥት ለእርሻና መስኖ የመደበውን ከፍተኛ ሀብት በአግባቡ በመጠቀም በምግብ ራስን መቻል፣ ንጹህ የመጠጥ ውሃ ማግኘትና ኃይል ማመንጨት የሚያስችል ሥራ ማከናወን እንደሚገባም አስገንዝበዋል።አሁን ያለው ውስን ሀብት ስለሆነ በቀጣይ ምርታማነትን ታሳቢ ያደረገ የፓምፕ ክፍፍል እንደሚደረግም ጠቅሰዋል። ይበልጥ ያመረተ ክልል ፓምፖችን የሚያገኝበት መንገድም እንደሚኖር ነው የገለጹት።እንደ ጠቅላይ ሚኒስትሩ ገለጻ፤ ዛፍ የመትከሉ ዋነኛ ዓላማ በኢትዮጵያ በአብዛኛው የውሃ ምንጭ የሆነውን የዝናብ መጠን ለማሳድግ ቢሆንም፤ የሚፈለገው ልማት የሚረጋገጠው ግን ውሃን በአግባቡ መጠቀም ሲቻል ነው። በአዲስ አበባና በመላው አገሪቱ የሚታየው ሰሞነኛው የአየር ንብረትም ወደ ቀደመው ሁኔታው መመለሱ በችግኝ ተከላው የተገኘ ውጤት መሆኑን ማሳያ ነው። የተጀመሩ ሥራዎች ተጠናክረው ቢቀጥሉ በአጭር ጊዜ ውስጥ ውጤት ማምጣት ይቻላል።አክለውም፤ ዝናብ ዘንቦ የውሃ ባንክ መፍጠር ካልተቻለና ውሃ ለመጠጥ፣ ለግብርና፣ ለኢነርጂ ማምረቻ፣ ለንጽሕና እና ለአካባቢ ጥበቃ ጥቅም ላይ ካልዋለ የዝናብ መጠን ማደጉ ኪሳራ እንጂ ጥቅም አለመሆኑን፤ ዘንቦ አፈርን ይዞ የሚሄድ ከሆነ ጉዳት መሆኑን፤ አፈሩን ይዞ እንዳይሄድ ደግሞ የዝናብ ምንጭ ማሳደግ ዋነኛ ሥራ ሲሆን፤ ሁለተኛው ሥራ ደግሞ የውሃ ባንክ ማዘጋጀት መሆኑን ገልጸዋል።“በሃይድሮ ኤሌክትሪክ ፓዎር ከ45 ሺ ሜጋ ዋት በላይ ማመንጨት የምትችለው ኢትዮጵያ ዋና መሠረቱ ውሃ ቢሆንም፤ ከዚህ ውስጥ 10 በመቶ እንኳን መጠቀም አልተቻለም። ይህም ሰፊ ሥራ እንደሚጠበቅ ያሳያል። በሌላ በኩል ከግብርና አንጻር በዝቅተኛ ሥፍራዎች የሚከናወነው እርሻ ከመስኖ ውጪ አይታሰብም። በከፍተኛ ቦታዎችም አሁን እየተሠሩ ያሉ የመስኖ ሥራዎች ኢነርጂ ይፈልጋሉ። ኢነርጂ ስለሚቆራረጥ በተገቢው ደረጃ መሠረተ ልማቱ አይሠራም። የውሃ መሳቢያ ማሽኖቹን በቀላሉ የሚንቀሳቀሱና በቂ ውሃ ወደ ማሳ ማስገባት የሚያስችሉ በመሆናቸው ለአርሶ አደሩ ምቹ በመሆናቸው፡ በምርትና ምርታማነት ላይ ከፍተኛ ውጤት እንዲያመጣ ይስችሉታል” ሲሉም ጠቅላይ ሚኒስትሩ አብራርተዋል። ጠቅላይ ሚኒስትሩ፤ የኢትዮጵያ መጻኢ ዕድል አይቀሬ የብልጽግና ማማ ላይ መውጣት መሆኑን በመናገር፤ ብልጽግና የሚረጋገጠው የውሃን ጥቅም በመገንዘብ ማስተዳደርና መጠቀም ሲቻል እንደሆንም አስታውቀዋል። ለዚህም ማህበረሰቡ የዝናብ መጠን እንዲያድግና ውሃ ለታለመለት ጠቀሜታ እንዲውል በተለየ መልኩ መገንዘብ እንዳለበት አሳስበዋል። ክረምቱ ሳያመልጥ ቀንና ሌሊት በመሥራት በዚህ ወቅት ማግኘት የሚገባውን ማሳካት እንዲቻልና የተሰጡትን የውሃ ፓምፖች በምርትና ምርታማነት ላይ ከፍተኛ የሆነ ዕድገት እንዲያስመዘግብ ክልሎችም መከታተል እንዳለባቸው አመላክተዋል። የውሃ መስኖና ኢነርጂ ሚኒስትር ዶክተር ኢንጂነር ስለሺ በቀለ እንደገለጹት፤ በአንደኛው ዙር የፓምፖች ስርጭት 692 ሚሊየን 709 ሺህ ብር ወጪ የተደረገባቸው አምስት ሺህ 910 ፓምፖችን ለሁሉም ክልል ክፍፍል ተደረጓል። ክፍፍሉ የተደረገው በፌዴራል መንግሥት የበጀት ቀመር መሰረት ነው። ፓምፖቹ 123 ሺህ 700 ሄክተር መሬት በማልማት 493 ሺ 888 አባወራዎችና እማወራዎችን እንዲሁም ወጣቶችና ሴቶችን ተጠቃሚ የሚያደርጉ ይሆናሉ። በተጨማሪም በሁለተኛው ዙር የከተሞች መጠጥ ውሃና ሳኒቴሽን ፕሮግራም አዲስ አበባን ጨምሮ 23 ከተሞችን ተደራሽ የሚያደርግ በእያንዳንዳቸው 10 መጸዳጃዎች እንዲገነቡ የፍሳሽ ማስወገጃ ግንባታ እንዲካሄድ፣ የንጹሕ መጠጥ ውሃ አቅርቦት አቅም ለማሳደግ፣ አስተዳደራዊና ተቋማዊ አቅምን ለመገንባት የሚያስችሉ ከ40 በላይ የመስክና የፍሳሽ ቆሻሻ ማስወገጃ ተሽከርካሪዎች ለክልሎች ድጋፍ መደረጋቸውን ዶክተር ኢንጂነር ስለሺ በቀለ ገልጸዋል።አዲስ
ዘመን ሐምሌ11 2012 በአዲሱ ገረመው